60-jarige vrou vas oor dwelmsArgieffoto ter illustrasie ŉ 60-jarige vrou van Phoenix in Durban het Vrydag in die hof verskyn op aanklag van die besit van dwelmmiddels met ŉ straatwaarde van nagenoeg R400 000. “Die polisie se openbare orde-eenheid het die vrou Donderdag in hegtenis geneem,” het maj. Thulani Zwane, woordvoerder van die polisie, gesê. “Polisiebeamptes het reageer op ŉ wenk en het die huis in die Greenbury-gebied begin dophou. Hulle het die perseel betree en toestemming gevra om dit te deursoek.” Tydens die soektog het die polisiebeamptes beslag gelê op dwelmmiddels ter waarde van R400 000. “Die polisie het beslag gelê op 12 200 heroïenstrootjies, 336 mandrax-tablette, 46 foeliepakkies met ŉ poeier in, gebreekte stukkies pille, vermoedelik mandrax, en 10 rondes ammunisie,” het Zwane bygevoeg. Die vrou is in hegtenis geneem op aanklag van die besit van dwelmmiddels. Sy het Vrydag in die Phoenix-landdroshof verskyn. Lt.genl. Betty Mmamonnye, provinsiale polisiekommissaris, het gesê sy hoop die verdagte sal suksesvol vervolg en gevonnis word.